Ylen saamien tietojen mukaan sote-aikataulujen pitäisi olla perjantaina esillä sosiaali- ja terveysvaliokunnassa.

Sote-laista äänestäminen uhkaa lykkääntyä heinäkuulle. Näin kertovat useat lain valmistelua läheltä seuraavat tahot Ylelle.

Ainakin sosiaali- ja terveysvaliokunnassa on esillä perjantaina aikataulu, joka tarkoittaisi, että ratkaisevat äänestykset voisivat olla aikaisintaan heinäkuun ensimmäisellä viikolla.

Eduskunta äänestää nimenomaan sosiaali- ja terveysvaliokunnan tekemästä mietinnöstä. Sosiaali- ja terveysvaliokunnan pitää puolestaan odottaa muiden valiokuntien lausuntoja, ennen kuin se voi luovuttaa mietintönsä suuren salin käsittelyyn.

Vaalijohtaja: Vaalien toimittamiseen tarvitaan aikaa

Aikataulujen mahdollisen venymisen tekee mielenkiintoiseksi se, että oikeusministeriön vaalijohtaja Arto Jääskeläinen on arvioinut (siirryt toiseen palveluun) Kuntalehdessä, että maakuntavavaalit voidaan toimittaa ajallaan lokakuussa, jos sote-lakipaketti on voimassa 1. päivä heinäkuuta.

Ylen tavoittama Jääskeläinen sanoo, että hänen arvionsa pitää yhä paikkaansa.

– Tämä on yhä arvioni. Vaalien toimittamiseen tarvitaan ehdottomasti se aika, jotta toimielimet saadaan asetettua ja puolueet saavat vaalikampanjat pidettyä.

Vaikka Jääskeläinen on oikeusministeriön korkea virkamies, hän eivätkä hänen kollegansa voi pysäyttää vaalien pitämistä tiukalla aikataululla. Poliitikot säätävät lakeja ja virkamiehet joutuvat panemaan niitä toimeen.

Vaikka sote-lakipaketti saataisiin jo aiemmin kesällä kansanedustajien äänestettäväksi, aikataulu olisi silti tiukka. Euroopan neuvoston suosituksen mukaan vaaleja koskevan lainsäädännön pitäisi olla valmis vuosi ennen vaaleja.

Sarkomaa: Joka päivä tarkastellaan aikatauluja

Hallituspuolue kokoomusta sosiaali- ja terveysvaliokunnassa edustaa Sari Sarkomaa. Hän ei vahvista eikä kiellä, että sotesta olisi huomenna esillä aikataulu, jonka mukaan äänestys venyy heinäkuulle.

– Me katsomme melkein joka päivä sitä aikataulua. Tällä hetkellä on ennenaikaista arvioida sitä, missä aikataulussa me olemme valmiita.

Sarkomaa sanoo, että sosiaali- ja terveysvaliokunta odottaa perustuslakivaliokunnan lausuntoa asiasta.

– Teemme tietysti erilaisia sormiharjoituksia riippuen siitä, milloin perustuslakivaliokunnan lausunto tulee, Sarkomaa sanoo.

Onko valiokunnassa huomenna esillä arvio, jonka mukaan sote-äänestys venyisi heinäkuun alkuun?

– Meillä on valiokunnassa varmasti tarkoitus katsoa aikataulua, mutta katsomme sitä valiokunnan sisällä. Emme vielä pysty tiedottamaan siitä, milloin olemme valmiita. Emme tiedä, milloin lausunnot muista valiokunnista tulevat.

– Tavoite hallituspuolueilla on, että pysyisimme aikataulussa, jonka hallitus on antanut. Emme voi kuitenkaan hoputtaa perustuslakivaliokuntaa. Kun saadaan lausunto, niin voidaan nähdä, mihin päästään. Erilaisia vaihtoehtoja on pöydällä, Sarkomaa sanoo.

Sote-uudistuksen aikataulua on rukattu useaan otteeseen. Hallituksen julkilausutun tavoitteen (siirryt toiseen palveluun) mukaan eduskunnan sote-äänestystä on aikataulutettu kesäkuulle.

Katso myös:

Ymmärrätkö miten sote vaikutta? Kokeile Ylen pelillä